## Marián Cano denuncia que més de 3.200 empreses de la zona dana continuen esperant l’ajuda del Consorci d’Assegurances “mentres algunes es veuen obligades a tancar”

*** Unes 1.313 empreses industrials i 1.965 comerços “continuen esperant una resposta quasi 13 mesos després de la tragèdia”, ha assenyalat Cano
* La consellera destaca “la necessitat que el Govern central plantege exempcions fiscals en qüestions com la compra de vehicles”**

**València.**

La consellera d’Innovació, Indústria, Comerç i Turisme, Marián Cano, ha denunciat este dilluns que 3.278 empreses de la zona dana que han sol·licitat la compensació del Consorci d’Assegurances “encara no han rebut la totalitat dels diners reclamats”, segons les últimes dades de l’organisme dependent del Ministeri d’Assumptes Econòmics i Transformació Digital.

En concret, en l’última actualització, de 29 d’octubre, hi ha quasi un 25 % d’empreses industrials i un 12 % dels comerços que “només han rebut un acompte o no tenen notícies del Consorci”. Això vol dir que 1.313 empreses industrials i 1.965 comerços “continuen esperant una resposta quasi 13 mesos després de la tragèdia”, ha assenyalat Cano.

La consellera ha exigit al Govern d’Espanya que “escolte les empreses”, i ha donat el seu suport al president de la Confederació Valenciana d’Empresaris (CEV), Vicente Lafuente, qui ha denunciat que moltes empreses han hagut de tancar perquè no han rebut les compensacions del Consorci.

**Dret bàsic**

“Fa un any que advertim que la recuperació econòmica és fonamental per a la reconstrucció”, ha assenyalat Cano, “i que les compensacions del Consorci són un dret bàsic dels afectats, no una ajuda que es done per gràcia de l’Estat”. “Però la lentitud de resposta llastra el treball i l’esforç que estan fent els afectats, alentix l’economia de la zona dana i llança incertesa sobre moltíssimes famílies que l’única cosa que volen és mantindre el seu negoci”, ha continuat.

Així mateix, Cano ha tornat a destacar la “necessitat” que “el Govern plantege exempcions fiscals per a la zona afectada en qüestions com la compra de vehicles”, perquè “amb les condicions actuals està fent caixa amb la tragèdia”; també ha recordat que el Pla Reinicia Auto+ “estan sent un sonor fracàs per les condicions que s’han imposat als afectats”.

Fecha: 24/11/2025